
**

*Пит Мондриан. Композиция III, с жълто, червено, синьо и черно (1929)*

***“Г-н Мондриан, бихте ли ми заели една права линия?”***

***Ф****ондация „Мусиз” ще представи лекцията на кураторa Десислава Димова по повод създаването на първата “Колекция на българско авангардно и съвременно изкуство за Център Помпиду, Париж“ на 26 август от 18:00 ч. в Софийска градска художествена галерия.*

*През 2018 г. Бернар Блистен, директор на „Център Помпиду“, Париж, пристигна със свой екип в София, за да се запознае със съвременната художествена сцена и с перспективата за създаване на колекция от авангардно и съвременно българско изкуство в един от най-значимите музеи в света. Визитата му се състоя по покана на г-жа Фандъкова, кмет на Столична община.*

„Център Помпиду“ в Париж е най-важната институция за съвременно изкуство във Франция и една от най-престижните в Европа и света, известна с изключително прецизните си колекции на световно съвременно и модерно изкуство.

Лекцията на Десислава Димова, куратор на колекцията, ще проследи някои от предизвикателствата при четенето на историята на българското изкуство на ХХ в. спрямо съществуващите западно- и източноевропейски наративи, в търсене на нови гледни точки. Лекцията представя някои от методологичните проблеми на изследването, свързано с проекта за създаване на колекция на българско съвременно изкуство за „Център Помпиду“, Париж.

Приели сме да разглеждаме българското изкуство от втората половина на ХХ век като история на липси и несъответствия спрямо западната история на изкуството. Можем ли да погледнем на него обаче и като на предизвикателство към установените наративи?

Историята на източноевропейското изкуство от втората половина на ХХ век се разглежда най-често през призмата на обмен на идеи и процеси, надхвърлящи границата на Желязната завеса, в търсене на паралел на привидно правата линия, наследена от авангардите и модернизма, в която изкуството се чете като серия от скъсвания с традициите и като иманентна критика на съвременното общество.

Днес все повече става ясно, че една голяма част от историята на изкуството на бивша Източна Европа, в това число и България, остава пренебрегната и недостатъчно анализирана именно защото не се вписва изцяло в тези исторически перспективи.

По време на събитието ще бъде представен каталогът "Дървото на живота. Генеалогии на българското съвременно изкуство". В него са поканени петима художници (Лъчезар Бояджиев, Орлин Дворянов, Боряна Росса, Светлин Русев и Свилен Стефанов), които начертават своето виждане за “родословно дърво” на българското съвременно изкуство. Авторите бяха избрани, защото представляват някои от основните художествени тенденции и групирания в България от последните десетилетия. Те също са не само художници с индивидуални практики, но и идеолози, изследователи и

учители.

*Проект “Колекция българско авангардно и съвременно изкуство – Център Помпиду, Париж” се изпълнява с финансовата подкрепа на Столична община по Програма „Европа” `2019 от фондация „Мусиз”, в партньорство със Софийска градска художествена галерия.*

*Събитието се провежда под патронажа на г-жа Йорданка Фандъкова, кмет на Столична община.*

 * *

За допълнителна информация, снимки и материали: Гергана Мудова, [musizfoundation@gmail.com](mailto:musizfoundation@gmail.com), +359 892 222 365